אילן רוזנפלד

אילן רוזנפלד (נולד ב-10 בינואר 1980, כ"א בטבת ה'תש"ם) הוא שחקן, כוכב ילדים, קומיקאי, פזמונאי, במאי, תסריטאי ומחזאי ישראלי. נודע בשל תפקידו בסדרת הטלוויזיה "הפיג'מות" וגם בשל הסדרה אותה יצר וכתב, "חצויה".

 ביוגרפיה 

רוזנפלד נולד ברחובות. אביו היה השחקן סימון רוזנפלד ואמו, אנה רוזנפלד, היא רופאה. בנעוריו היה חבר בלהקת הנוער של העיר. בשנת 1999 התגייס לשירות צבאי בתיאטרון צה"ל שם הכיר את קובי פרג', עודד פז ויובל סגל, עמיתיו לעתיד ל"הפיג'מות". כבר בזמן שירותם הצבאי רוזנפלד, פרג' ופז החלו להופיע על בימת החממה של הדומינו גרוס עם קטעי נונסנס שיצרו. לאחר מכן השלושה יצרו את המופע הצבאי "מה קרה, מלחמה?!", שהיה מורכב ממערכונים קומיים בנושא הצבא, אותם כתבו בעצמם. בעקבות המופע קיבלו אילן וחבריו הצעה מחברת טדי הפקות להעלות מופע לאחר שחרורם גם בסקטור האזרחי. במהלך חזרות על המופע האזרחי הוצע לשלושה לנסות את מזלם בטלוויזיה ולהציע סדרה בכיכובם לערוץ הילדים. כך בשנת 2003 נולדה הסדרה "הפיג'מות" בה כיכב אילן רוזנפלד לצד חבריו במשך תשע עונות (קומדיית המצבים השנייה באורכה בישראל).

בשנים 2003–2015 כיכב בסיטקום "הפיג'מות" שבערוץ הילדים במשך 9 עונות לצד קובי פרג' ועודד פז. השלישייה כיכבה גם בתוכנית "צרבת". רוזנפלד כיכב בספין-אוף של הפיג׳מות,"קפה קר-סול" (2007–2008) ו-"הפיג'מות במופע של דובל'ה" (2009), וכן בסדרת הטלוויזיה "האחים דה גמה" (2009), ששודרה בערוץ לוגי. הוא השתתף יחד עם השלישייה בפרק האחרון של העונה הראשונה של "מנדלבאום בלש פרטי" (ספין-אוף נוסף ל"פיג'מות").

במהלך שנת 2007 התחיל להגיש, לצד קובי פרג' ועודד פז, שתי תוכניות בר, תוכנית לילדים בבוקר ותוכנית למבוגרים בלילה. במקביל יצרו את תוכנית המערכונים "העיר שלנו", ששודרה בערוץ 2 של קשת. השלישייה השתתפה גם ב"פסטיגל פנטזיה" (2006) וב"פסטיגל על הזמן" (2007), ובשנת 2008 שיחק איתם בסרט המוזיקלי "היא לא תדע" ששודר בערוץ הילדים, הסרט מבוסס על שיריו של דני סנדרסון. בנוסף באותה השנה התארח בסדרת הדרמה של ערוץ 10 "המקום" בתפקיד יעקב גורן.

שיחק בסדרה "החולמים", ובתפקיד אורח בסדרה "עבודה מוסלימית ". כתב והנחה את תוכנית הטיולים "הנה אני בא", לצד עודד פז. כיכב לצידה של אליאנה תדהר ויצר את "התכנית", ספיישל טלוויזיוני המשמש כמחווה לתוכניות הילדים והנוער של הערוץ הראשון.

השתתף במופעים "הפיג׳מות: המופע" ו"יצא משליטה". השתתף בתוכנית הבידור "הכל הולך" בעונתה השנייה שעלתה בערוץ 100 של קשת (ולאחר מכן ברשת 14). משנת 2013 עורך את הסיטקום "הקלמרים" ומשנת 2018 מככב בה בתור שומר בית הספר, יריב. בשנת 2017 שיחק בתוכנית "אבודים הלילות" של ערוץ "12". ב-2020 השתתף בסרטון שהועלה לערוץ היוטיוב של עודד פז בשם "הפיג'מות – איחוד בבידוד". ב-2023 התארח בתוכנית הרדיו ״קול האוניברסיטה״ שהנחה צח שמעון.

כתסריטאי בשנים 2003–2015 יצר וכתב את הסיטקום "הפיג'מות" בו גם כיכב. כתב את התוכנית "צרבת" בערוץ 24. יצר יחד עם שירה אלון את הסדרה "חצויה" (הסדרה נמכרה ללמעלה מ-80 מדינות ברחבי העולם). בשנים 2013–2014 כתב יחד עם שירה אלון את הפסטיגלים "X פסטיגל" ו"משחקי הפסטיגל". יצר וכתב את הסדרה "שוברי קופות". כתב את הסדרה "פולמון" בשיתוף שירה אלון. בנוסף היה עורך תסריט בסדרות "הקלמרים", "מריו", "המלון של פיני" ועוד. ב־2019 כתב וביים את הסדרה "בצפר" שהיא עיבוד לסדרה "בצפר" מ־2005.

כתמלילן רוזנפלד כתב שירים לסדרה "חצויה" (אותה גם יצר וכתב) ולסדרה בה הוא מככב, "הפיג'מות". הוא כתב את שיר הפתיחה לסדרה "גאליס" ואת שיר הנושא לסדרה ״שוברי גלים״. ל"חצויה" הוא כתב את השירים "הכל שקט", "על גג העולם", "כל הפעמים", "משמעות שונה" ו"רגע לפני". לסדרה "הפיג'מות" הוא כתב את השירים: "המחסן שלי" (יחד עם עודד פז), "שיר מקורי לא שלנו" (יחד עם עודד פז וקובי פרג') והמון אחרים. ל"פסטיגל" כתב את שיר הנושא ל-"X פסטיגל" ו"משחקי הפסטיגל". כמו כן כתב את השירים "נרניה זה כמו רמת גן" (2006) ו"פחית בראש" (2007) (יחד עם עודד פז וקובי פרג'). את "צחוק זה חוק" (2009) כתב לחברו עודד פז לפסטיגל כמו גם את "נולדתי להופיע" (2013) שביצעו עודד פז ועדי הימלבלוי, וכן כתב את השיר "האיש שבקיר" עבור "משחקי הפסטיגל" (2014) שביצע דניאל מורשת.

כמחזאי ב-2003 כתב את המחזמר של "הפיג'מות" לצידו של רובי דואניאס בו הוא גם כיכב, וב-2022 כתב את ההצגה "אבא עושה בושות" על פי ספרו של מאיר שלו.

רוזנפלד מתגורר בתל אביב. הוא גרוש ואב לשתי בנות.

 קישורים חיצוניים 




הערות שוליים

קטגוריה:בדרנים ישראלים
קטגוריה:שחקני קולנוע וטלוויזיה ישראלים
קטגוריה:הפיג'מות
קטגוריה:בוגרי תיכון קציר (רחובות)
קטגוריה:בוגרי תיאטרון צה"ל
קטגוריה:משתתפי הפסטיגל
קטגוריה:תסריטאים ישראלים
קטגוריה:תל אביב-יפו: אישים
קטגוריה:כוכבי ילדים
קטגוריה:ישראלים שנולדו ב-1980